ΕΚΠΑΙΔΕΥΤΙΚΑ ΣΕΝΑΡΙΑ

1. Η προτεινόμενη δομή του σεναρίου

Υπάρχουν διάφορες εκδοχές σχετικά με τα δομικά στοιχεία ενός εκπαιδευτικού σεναρίου. Η δομή που υιοθετείται κατά το σχεδιασμό ενός εκπαιδευτικού σεναρίου βασίζεται σε προτάσεις που αναφέρονται στη διεθνή βιβλιογραφία αλλά εστιάζει, παράλληλα, στην αξιοποίηση των ψηφιακών εργαλείων ασύγχρονης/ετερόχρονης εκπαίδευσης  για την υποστήριξη και εμπλουτισμό της εκ του σύνεγγυς/ομόχρονης  διδασκαλίας και μάθησης.

Η δομή ενός Εκπαιδευτικού Σεναρίου μπορεί να περιέχει τα κάτωθι:

Ι) Ταυτότητα του σεναρίου: γνωστικό αντικείμενο, θεματική περιοχή, ηλικιακή ομάδα στο οποίο απευθύνεται και τάξη, επίπεδο γλωσσομάθειας (για το μάθημα της ξένης γλώσσας),  χρονική διάρκεια (διακριτά για την ομόχρονη διδασκαλία και για την ετερόχρονη μελέτη), εργαλεία και μέσα που αξιοποιούνται, αναμενόμενα μαθησιακά αποτελέσματα (σκοποί και στόχοι), εγκάρσιες/ήπιες δεξιότητες που αναπτύσσουν οι μαθητές, προαπαιτούμενες γνώσεις.

ΙΙ) Συνοπτική περιγραφή του σεναρίου (εκτός από μια γενική περιγραφή του σεναρίου, είναι δυνατό να τεκμηριωθούν συνοπτικά οι επιλογές των στόχων, οι θεωρητικές αρχές που υιοθετήθηκαν, οι διδακτικές επιλογές που έγιναν κ.ά. )

ΙΙΙ) Χρονοδιάγραμμα:  αναφέρονται συνοπτικά, για κάθε μία από τις δραστηριότητες που έχουν σχεδιαστεί ανά φάση του σεναρίου (ΠΡΙΝ, ΚΑΤΑ τη διάρκεια, ΜΕΤΑ) η διάρκειά τους, η στοχοθεσία τους, η περιγραφή τους και τα εργαλεία/μέσα που αξιοποιούνται

IV) Αναλυτική περιγραφή του σεναρίου: περιγράφονται αναλυτικά οι τρεις φάσεις του σεναρίου (ΠΡΙΝ, ΚΑΤΑ τη διάρκεια, ΜΕΤΑ), οι στόχοι κάθε φάσης, όλες οι δραστηριότητες που έχουν σχεδιαστεί καθώς και οι αξιολογικές διαδικασίες που προβλέπονται ανά φάση.

V) Φύλλα Εργασίας: τα φύλλα εργασίας αποτελούν απαραίτητο και αναπόσπαστο δομικό στοιχείο της εξ του σύνεγγυς διδασκαλίας και προβλέπεται να δίνεται στους μαθητές σε έντυπη μορφή. Είναι δυνατό να προβλέπονται και φύλλα εργασίας (έντυπα ή ψηφιακά) που θα συμπληρώνονται από τους μαθητές κατά τις φάσεις της ασύγχρονης/ετερόχρονης μελέτης τους και θα υποβάλλονται στον εκπαιδευτικό είτε έντυπα (κατά τη διάρκεια του μαθήματος) είτε ψηφιακά (π.χ. μέσα από την ψηφιακή εκπαιδευτική πλατφόρμα).

VI) Εναλλακτικές διαδρομές: περιγράφονται εναλλακτικοί τρόποι εφαρμογής του σεναρίου.

Για παράδειγμα:

* Για μια δραστηριότητα που προβλέπεται να υλοποιηθεί στην αίθουσα υπολογιστών, δίνεται και η εναλλακτική πρόταση σε περίπτωση που δεν υπάρχει αυτή η δυνατότητα κατά την εφαρμογή του σεναρίου.
* Μια δραστηριότητα που υλοποιείται σε ομάδες ή σε δυάδες μπορεί να προταθεί, εναλλακτικά, να υλοποιηθεί ατομικά.
* Μια φάση της εκπαιδευτικής διαδικασίας που έχει σχεδιαστεί να πραγματοποιηθεί, ασύγχρονα, στη φάση ΠΡΙΝ το μάθημα, θα μπορούσε να προταθεί, εναλλακτικά, με τις κατάλληλες προσαρμογές, να γίνει ομόχρονα, κατά τη διάρκεια του μαθήματος στην τάξη.
* Για μια εργασία που προβλέπει τη δημιουργία μιας συνεργατικής παρουσίασης, προτείνεται η εναλλακτική εφαρμογή χωρίς τη χρήση ψηφιακών εργαλείων (π.χ. ένα πόστερ, μια κατασκευή στην τάξη κ.ά.).
* Για μια δραστηριότητα αυτο-αξιολόγησης που γίνεται στην τάξη, σε φύλλο εργασίας, μπορεί να προταθεί η εναλλακτική εφαρμοφή με χρήση του κατάλληλου ψηφιακού εργαλείου.

VII) Αναστοχασμός: θα πρέπει να επιλέγονται δύο (2) κρίσιμα “διδακτικά συμβάντα”, δηλαδή σημαντικά σημεία της μαθησιακής πορείας, να τεκμηριώνεται ο λόγος που παρουσιάζουν ιδιαίτερο τεχνολογικό και/ή παιδαγωγικό ενδιαφέρον, να παρουσιάζεται ο διδακτικός σχεδιασμός τους και να αναλύεται ο τρόπος με τον οποίο μπορούν να αποτελέσουν στοιχεία αναστοχασμού με στόχο τη  βελτιστοποίηση συγκεκριμένων μεθοδολογικών προσεγγίσεων.

Τα στοιχεία προς αναστοχασμό αναμένεται να αποτελέσουν, τόσο κατά την επιμόρφωση των εκπαιδευτικών σχετικά με τον σχεδιασμό εκπαιδευτικών σεναρίων, όσο και κατά την εφαρμογή των σεναρίων στην τάξη, μέσο διερεύνησης και μελέτης πρακτικών έτσι ώστε να είναι δυνατή η διαρκής βελτίωση της διδακτικής πράξης. Προϋποθέτουν τη διαμόρφωση αναστοχαστικών ερωτημάτων που αφορούν αφενός στον εκπαιδευτικό σχεδιασμό κατά τη φάση εκπόνησης των σεναρίων, αφετέρου στην εφαρμογή των σεναρίων στην τάξη κατά τη φάση της πιλοτικής εφαρμογής. Τα ερωτήματα αυτά αναμένεται να αποτελέσουν, στη συνέχεια, σημαντικό μέρος της επιμορφωτικής διαδικασίας και να διευκολύνουν την περαιτέρω κριτική ανάλυση και συλλογική αναστοχαστική διεργασία, στη λογική δημιουργίας μιας κοινότητας μάθησης και πρακτικής ανάμεσα στους εκπαιδευτικούς των σχολείων που εμπλέκονται στο Πρόγραμμα CONNECT. Στόχος είναι να λειτουργήσουν ανάλογες επαγγελματικές κοινότητες ανά σχολείο ή ανά ομάδα σχολείων, με στόχο την κριτική και αναστοχαστική συμμετοχή των εκπαιδευτικών στο σχεδιασμό της διδασκαλίας τους στο πλαίσιο της “μικτής μάθησης” με βάση τα τρία διακριτά στάδια του μοντέλου της ανεστραμμένης τάξης (ΠΡΙΝ, ΚΑΤΑ ΤΗ ΔΙΑΡΚΕΙΑ, ΜΕΤΑ).

Η συνεργατική εκπόνηση εκπαιδευτικών σεναρίων και η εφαρμογή τους στη σχολική πραγματικότητα έχει προεξάρχουσα σημασία. Οι εκπαιδευτικοί είναι ενεργοί σχεδιαστές που καλούνται, να αναπτύξουν και να εισαγάγουν στη διδασκαλία τους καινοτόμες πρακτικές, να ενισχύσουν τις ψηφιακές τους δεξιότητες, δρώντας μέσα σε ένα πλαίσιο συνεργατικών κοινοτήτων πρακτικής. Στο πλαίσιο αυτό, οι εκπαιδευτικοί μαζί με άλλους συναδέλφους τους και ερευνητές, επιμορφωτές, εκπαιδευτικούς συμβούλους ή επιστημονικούς συντονιστές σχεδιάζουν από κοινού εκπαιδευτικά σενάρια, αναλογίζονται, διερευνούν και αναλύουν περιπτώσεις της διδακτικής πρακτικής τους και προβληματίζονται πώς θα αλλάξουν ορισμένες πλευρές της διδασκαλίας τους. Η συνεργατική εκπόνηση και μελέτη της διδασκαλίας, η κριτική διερεύνηση καθώς και ο αναστοχασμός πάνω σε αυτήν αποτελούν θεμελιώδεις διεργασίες που οδηγούν προοδευτικά στην ανάπτυξη της επαγγελματικής ταυτότητας των εκπαιδευτικών και στην ανάπτυξη ικανοτήτων μεταφερσιμότητας από τον σχεδιασμό των εκπαιδευτικών σεναρίων και τα σεμινάρια επιμόρφωσης στην καθημερινή διδασκαλία.

VIIΙ) Βιβλιογραφία: αναφέρεται η βιβλιογραφία που αξιοποιήθηκε για τη σύλληψη, τον σχεδιασμό και την τελική εκπόνηση του εκπαιδευτικού σεναρίου.

IX) Παράρτημα: περιέχει εκπαιδευτικό υλικό που αξιοποιείται στο σενάριο και δίνεται στους μαθητές είτε ως βασικό είτε ως προαιρετικό υλικό μελέτης και εκπόνησης δραστηριοτήτων

2. Πώς ξεκινώ να δημιουργώ ένα Εκπαιδευτικό Σενάριο;

Μπορείτε να ξεκινήσετε με την ανάπτυξη ενός γενικού περιγράμματος του σεναρίου σας ξεκινώντας από το “τέλος” προς την “αρχή” ως εξής:

* Προσδιορίστε τα μαθησιακά αποτελέσματα: Είναι σημαντικό πρώτα να προσδιορίσετε τι θέλετε οι μαθητές σας να έχουν επιτύχει μαθησιακά μετά την ολοκλήρωση του σεναρίου και ξεκινώντας από τα μαθησιακά αποτελέσματα να δημιουργήσετε τις προϋποθέσεις που θα οδηγήσουν σε αυτά.
* Αποφασίστε τι μορφή θα έχει το σενάριό σας, τόσο κατά τη σύγχρονη όσο και κατά την ασύγχρονη διδασκαλία. Τι εργαλεία (φωτογραφίες, ηχητική παρουσίαση, βίντεο κλπ) και άλλες πηγές/πλατφόρμες θα χρησιμοποιήσετε; Ποιες άλλες υποστηρικτικές δραστηριότητες (wiki, φόρουμ συζήτησης) θα χρησιμοποιήσετε για την μεταξύ σας επικοινωνία;
* Επιλέξτε ένα θέμα εντός της θεματικής περιοχής του προγράμματος σπουδών: Σκεφτείτε το ενδεχόμενο να χρησιμοποιήσετε προηγούμενα «κρίσιμα συμβάντα» ή/και δύσκολες καταστάσεις που έχετε βιώσει στο μάθημα κατά το παρελθόν.
* Προσδιορίστε το πλαίσιο που θα “πυροδοτήσει” το ενδιαφέρον των μαθητών σας: Καθώς δημιουργείτε ένα σενάριο, προσδιορίστε βασικά σημεία που θα συζητηθούν και σημεία που απαιτούν την ανατροφοδότηση των μαθητών ή την κριτική τους σκέψη.
* Βεβαιωθείτε ότι το σενάριό σας δίνει ευκαιρίες στους μαθητές να εξασκήσουν βασικές ήπιες δεξιότητες (συνεργασία, φαντασία, κριτική σκέψη), πέρα της απόκτησης γνώσεων στο συγκεκριμένο γνωστικό αντικείμενο.
* Ζητείστε από ομοτίμους να αξιολογήσουν το σενάριό σας: Βάλτε τους συναδέλφους σας «στη θέση των μαθητών σας». Ζητήστε τους να κοιτάξουν κριτικά το γενικό περίγραμμα του σεναρίου σας ώστε να βεβαιωθείτε ότι είναι ρεαλιστικό ανάλογα με το χρόνο και τους πόρους που διαθέτετε.

3. Συμβουλές για τη δημιουργία ενός ελκυστικού Εκπαιδευτικού Σεναρίου

Αφού προσδιορίσετε τι είναι σωστό και αποτελεσματικό για τους μαθητές σας, σκεφτείτε τα εξής:

* Δημιουργήστε ένα σενάριο που δεν είναι ούτε πολύ περίπλοκο ούτε πολύ βαρετό. Για να το πετύχετε αυτό, αναλογιστείτε: - εάν οι μαθητές σας έχουν ήδη κάποιες προηγούμενες γνώσεις ώστε να μπορέσετε να βασιστείτε σε αυτές. - ποιες είναι οι ανάγκες των μαθητών σας; - ποιες είναι οι δεξιότητες που ήδη διαθέτουν; -Ποια είναι τα αποτελέσματα που θέλετε να επιτύχετε με βάση τα προηγούμενα.
* Βασιστείτε σε πραγματικές καταστάσεις: Συνδέστε το σενάριό σας με την πραγματικότητα και την καθημερινότητα. Έτσι, οι μαθητές σας ενεργοποιούνται να «λύσουν» τις καταστάσεις. Μπορούν πιο εύκολα να ανταποκριθούν σε ερωτήσεις  και/ή να ανακαλέσουν προηγούμενες γνώσεις. Μπορούν να σκεφτούν εναλλακτικές λύσεις σε παρόμοιες καταστάσεις που μπορεί να έχουν αντιμετωπίσει στην καθημερινότητα.
* Προκαλέστε τους μαθητές σας να ανταποκριθούν: Για να το πετύχετε αυτό, μην παρέχετε όλες τις ενδείξεις και τις λύσεις του σεναρίου σας. Κινητοποιείστε τους να «αντιδράσουν». Ο καλύτερος τρόπος για να το πετύχετε αυτό, είναι να παρουσιάσετε το θέμα που θέλετε να «διδάξετε» με ελκυστικό τρόπο, να δώσετε μία ή δύο ενδείξεις-κλειδιά στους μαθητές για να προβληματιστούν και/ή να αλληλεπιδράσουν, στη συνέχεια να δώσετε χρόνο για να σκεφτούν εναλλακτικές και, στο τέλος, να δώσετε την/τις απάντηση/απαντήσεις.
* Χρησιμοποιήστε καθημερινή γλώσσα: Όταν απευθύνεστε στους μαθητές σας, χρησιμοποιήστε καθημερινή γλώσσα για να κάνετε το θέμα πιο ελκυστικό. Μην απευθύνεστε στους μαθητές σε τόνο αυστηρά διδακτικό ή ακαδημαϊκό, συζητείστε μαζί τους.
* Χρησιμοποιείστε διαδραστικά εργαλεία: Η πιο κοινή μορφή είναι οι διαδραστικές ερωτήσεις και απαντήσεις που όχι μόνον βελτιώνουν τη μάθηση αλλά και αξιολογούν τη γνώση και την εμπειρία. Άλλες μορφές εργαλείων να είναι: Ερωτήσεις πολλαπλών επιλογών, Συμπλήρωση κενών, Προσθήκη ετικετών σε εικόνες με μεταφορά και απόθεση (drag and drop), Μαθηματικοί τύποι κ.λπ.
* Χρησιμοποιείστε γραφικά (visual graphics): Ένα σενάριο είναι πολύ πιο αποτελεσματικό όταν παρουσιάζεται με γραφικά. Χαρακτήρες, φόντος, ετικέτες και άλλα γραφικά διεγείρουν το ενδιαφέρον των μαθητών και συμβάλλουν στη διατήρησή τους στη μνήμη των μαθητών λόγω του οπτικού τους  χαρακτήρα.
* Χρησιμοποιήστε ψηφιακά μέσα και εργαλεία: Τα ψηφιακά εργαλεία προκαλούν την περιέργεια των μαθητών, και οδηγούν στην καλύτερη κατανόηση όσων διδάσκονται. Τέτοια ενδεικτικά εργαλεία μπορεί να είναι:
* Λογισμικό παρουσιάσεων (PowerPoint)
* Υπολογιστικά φύλλα (Excel)
* Εφαρμογές H5P
  + Interactive video
  + Presentation course
  + Question set
  + Arithmetic quiz
* Συνεργατικά έγγραφα Google Drive
* Wiki
* Διαδραστικές online εφαρμογές
  + LearningApps
  + Genially
  + Geogebra